Helena Mezenská

Mgr. **Helena Mezenská** (* 3. október 1973, Poprad) je predsedníčkou Združenia na ochranu práv spotrebiteľov v Poprade – Ombudspot, a slovenská politička. Vo volebnom období 20122016 poslankyňa Národnej rady Slovenskej republiky za stranu OĽaNO. Kandidovala v prezidentských voľbách v roku 2014.

## Profesionálna činnosť
Má ukončené vysokoškolské pedagogické vzdelanie v odbore spoločenské vedy a náuka o spoločnosti, ruský jazyk. Pracovala ako mediátorka, manažérka mimosúdneho spotrebiteľského centra, v oblasti mediácie a mimosúdneho riešenia, publicistike a spravodajstve ako aj občianskom aktivizme a komunálnej sfére.

## Spoločenská a komunálna aktivita
Je predsedníčkou občianskeho združenia *Ombudspot*, združenie na ochranu práv spotrebiteľov v Poprade. Figurovala tiež v popradskom občianskom združení *Združenie Brána*. V roku 2004 bola zvolená ako nezávislá mestská poslankyňa v Poprade. V roku 2004 rozbehla v Poprade petičnú akciu za to, aby mesto zastavilo predaj mestského majetku. Mandát dostala aj v nasledujúcom volebnom období (2006 - 2010).

## Politická činnosť
### Volebné obdobie 2012 - 2016
Vo voľbách do NR SR v marci 2012 kandidovala na 7. mieste kandidátky OĽaNO, ziskom 5 692 preferenčných hlasov sa dostala na 13. miesto a získala poslanecký mandát v NR SR. V parlamente pôsobila ako členka poslaneckého klubu OĽaNO, členka Výboru NR SR pre európske záležitosti a Výboru NR SR pre hospodárske záležitosti. Od 25. júna 2012 bola tiež náhradníčkou Stálej delegácie NR SR v Parlamentnom zhromaždení Rady Európy.

Ako poslankyňa predložila návrh novely zákona o mediácii. K jej legislatívnej činnosti v oblasti ochrany spotrebiteľa patril aj návrh na vydanie zákona o čiastočnom odškodnení klientov nebankových subjektov či novela Zákona o ochrane spotrebiteľa pri podomovom predaji a zásielkovom predaji.

Mezenská 3. septembra 2013 predniesla v NIRSR svoj návrh zmeny zákonu o energetike. V septembri 2013 iniciovala zbieranie podpisov poslancov za odvolanie premiéra Roberta Fica a jeho kabinetu po podozreniach, že vládny investičný plán privatizácie SPP pripravila finančná skupina J&T. 11. septembra 2013 vzbudil záujem jej prejav v parlamente v ktorom povedala "Myslím si, že je dostatok dôkazov o tom, že vláda pod vedením Roberta Fica nezastupuje štátne, občianske záujmy, ale záujmy finančných skupín. Svedčí o tom nielen nevýhodné odkúpenie stratovej časti SPP.." Opozičným poslancom sa vo štvrtok 19. septembra 2013 nepodarilo počas 23. schôdze vysloviť nedôveru predsedovi vlády Robertovi Ficovi (Smer-SD), a tým aj celému jeho kabinetu. Za vyslovenie nedôvery zahlasovalo 59 poslancov, proti bolo 82, jeden sa zdržal. Mezenská doniesla Ficovi na rečnícky pult fľašu koly.

7. marca 2014 spolu s petičným výborom spustila Petíciu za záchranu slovenskej pôdy, ktorá žiada Národnú radu (NR) SR a vládu SR prijať zákony zabraňujúce odpredaj slovenskej pôdy zahraničným osobám.

### Prezidentské voľby 2014
V decembri 2013 na základe požiadaviek občanov zvážila kandidatúru do marcových prezidentských volieb v roku 2014. Podpisy na petíciu zbierali jednotlivci a rôzne občianske iniciatívy po celom Slovensku. Kandidovať chcela v prípade, že vyzbiera viac ako potrebných 15 tisíc podpisov. Vyzbierať podpisy sa Mezenskej podarilo, hodinu pred termínom do kancelárie predsedu Národnej rady doručila 22 057 podpisov. V prvom kole získala 45 180 hlasov, čo predstavuje 2,37% z počtu platných hlasov odovzdaných pre všetkých kandidátov. Do druhého kola sa nedostala a celkovo skončila siedma.

### Volebné obdobie 2016 - 2020
Vo voľbách do NR SR v marci 2016 kandidovala na 143. mieste kandidátky OĽaNO. Vo voľbách získala 6 764 hlasov, ale do parlamentu zvolená nebola.

V roku 2019 sa uchádzala o miesto eurposlankyne za stranu Doma dobre.

### Spojené krajské a komunálne voľby 2022
V roku 2022 kandidovala Helena Mezenská do zastupiteľstva Prešovského samosprávneho kraja (PSK) a do zastupiteľstva mesta Poprad, ako kandidátka strany Slovenský patriot. Do PSK sa nedostala, uspela však ako mestská poslankyňa v Poprade.

### Volebné obdobie 2023 - 2027
V predčasných voľbách do NR SR v septembri 2023 kandidovala na 107. mieste kandidátky SNS. Mezenská ostala v strane Slovenský patriot ako nečlenka.

## Referencie

## Externé odkazy
*Profil na stránke mesta Poprad
*Poslanecký profil Heleny Mezenskej
*Detail kandidáta na stránke OĽaNO 
*Kandidatúra Heleny Mezenskej na Prezidenta SR 

Kategória:Politici OĽaNO
Kategória:Poslanci NR SR (2012 – 2016)
Kategória:Poslanci obecných zastupiteľstiev na Slovensku
Kategória:Kandidáti na prezidenta Slovenskej republiky (2014)
Kategória:Slovenské političky
Kategória:Osobnosti z Popradu